সহজ কথা লিখতে আমায় কহ যে/ সহজ কথা যায় না লেখা সহজে।
স্বয়ং সহজ পাঠের স্রষ্টা লিখেছিলেন তাঁর এই উপলব্ধি! 
অথচ এই দুই শিশু সেটাই করে দেখাল অপূর্ব অভিনয়দক্ষতায়। অথবা, অভিনয় শব্দটা এখানে ব্যবহারযোগ্য নয়। তারা জয় করল সারল্য দিয়ে।

মানসমুকুল পালের ছবি ‘সহজ পাঠের গপ্পো’। বাংলা ছবির জগতে, ত্রিশ বছর পর জাতীয় পুরস্কারের মঞ্চে এই দুই ছোট্ট বন্ধু শ্রেষ্ঠ শিশু অভিনেতার পুরস্কার জিতে এনেছে। অবাক বিস্ময়ে দেখেছেন বড়রা।

‘‘ওদের দেখেই ইচ্ছে হয়েছিল ‘তালনবমী’গল্প থেকে ছবি করার। ‘আলোর ফুলকি’ নামে সেই ছোটদের বইতে পড়েছিলাম বিভূতিভূষণ বন্দ্যোপাধ্যায়ের এই গল্প। অভিনয় করানোর আগে সবচেয়ে বড় দায়িত্ব ছিল ওদের বাবা-মাকে রাজি করানো,’’ ফোনে বললেন মানসমুকুল,‘‘আমি আট মাস ওদের নিয়ে এসেছিলাম নিজের বাড়িতে। ক্যামেরার সামনে যাতে তারা সড়গড় হতে পারে।’’

‘সহজ পাঠের গপ্পো’: সারল্যই সবার সেরা। ফোটো: ফেসবুক সৌজন্যে

নুর ইসলাম আর সামিউল আলম। এ ছবির আকাশছোঁয়া সাফল্যের পরেও তারা গ্রামে থাকে। এখনও।
তাদের ছবি জয় করে চলেছে একের পর এক দেশ বিদেশের ফিল্মোৎসব। নিউ ইয়র্ক ইন্ডিয়ান ফিল্ম ফেস্টিভ্যাল, এশিয়া প্যাসিফিক স্ক্রিন অ্যাওয়ার্ডসের মতো বিখ্যাত ফেস্টিভ্যালে তাদের সহজ পাঠ হয়েছে সমাদৃত।
এবার ভারতীয় দর্শক সুযোগ পাবেন এ ছবি দেখার। এই মুহূর্তে, যখন বাংলা ছবিতে তথাকথিত কমার্শিয়াল ছবিও তেমন ব্যবসা করতে পারছে না, তখনই মনে হয় দর্শকের চাহিদা বদলেছে। পরিচালক মনে করেন, এই দুই কিশোরের হাত ধরে দর্শক খুঁজে পাবে তাদের মনের অন্দরের সহজ পাঠ। তাদের ছোট্টবেলা।
দেখে নিন ‘সহজ পাঠের গপ্পো’ ছবির ট্রেলার-